กรมการข้าว แนะนำเกษตรกรผู้ปลูกข้าวสำรวจความเสียหายของผลผลิตที่ได้รับผลกระทบจากพายุโพดุลและคาจิกิ
กรมการข้าว แนะนำเกษตรกรผู้ปลูกข้าวสำรวจความเสียหายของผลผลิตที่ได้รับผลกระทบจากพายุโพดุลและคาจิกิ นายขจร เราประเสริฐ รองอธิบดีกรมการข้าว กล่าวว่า เกษตรกรผู้ปลูกข้าวที่ประสบกับปัญหาน้ำท่วมจากพายุโพดุลและคาจิกิ ให้สำรวจพื้นที่นาของตัวเองเมื่อน้ำลดลง หากพบว่าต้นข้าวยังไม่ตายแล้วชะงักการเจริญเติบโต ให้ใส่ปุ๋ยเพื่อเร่งการเติบโตของข้าวให้ออกดอกออกผลผลิต นอกจากนี้หลังน้ำลดยังอาจพบโรค แมลง และศัตรูพืชของต้นข้าว โดยเฉพาะโรคไหม้ รวมถึงหนอนกระทู้กล้าที่จะทำลายข้าวในช่วงเวลากลางคืน เบื้องต้นกระทรวงเกษตรและสหกรณ์ได้จัดทีมเจ้าหน้าที่จิตอาสา เตรียมลงพื้นที่เข้าไปให้ความช่วยเหลือ ฟื้นฟูและดูแลเกษตรกรที่ประสบอุทกภัย ตั้งแต่วันที่ 23 กันยายนนี้เป็นต้นไป ทั้งนี้หากเกษตรผู้ปลูกข้าวต้องการความช่วยเหลือสามารถประสานหน่วยงานในพื้นที่ได้ทันที รองอธิบดีกรมการข้าว กล่าวด้วยว่า ขณะนี้กรมการข้าวยังได้เตรียมเมล็ดพันธุ์ข้าวไปมอบให้แก่เกษตรกรที่ประสบภัยเพื่อใช้ในรอบการเพาะปลูกปีถัดไป โดยแบ่งเป็น 2 ส่วน คือ พื้นที่ภาคตะวันออกเฉียงเหนือ จัดเตรียมเมล็ดพันธุ์ข้าวขาวดอกมะลิ 105 ส่วนอีกกลุ่ม คือภาคเหนือและภาคกลางตอนบนจะจัดเตรียมเมล็ดพันธุ์ข้าวในกลุ่มข้าวที่ไม่ไวต่อช่วงแสง และกำลังนำเสนอสู่ที่ประชุมคณะรัฐมนตรีเพื่อขออนุมัติงบประมาณให้ความช่วยเหลือพี่น้องเกษตรกรต่อไป